Punkt-festivalen

Punkt-festivalen er en musikkfestival som har blitt arrangert i Kristiansand hvert år siden 2005.

Festivalen tar sikte på å presentere eksperimentell musikk fra hele verden og gi nyskapende musikere en mulighet til å dele felles erfaringer.Dagbladet 7. september 2008. Fakta. Punkt. Side 34-35 Hovedideen bak festivalen er live sampling og remiksing av konsertene på Hovedscenen, hvor resultatet presenteres for publikum som en ny konsert umiddelbart etterpå. 

Punkt oppnådde raskt høy anseelse internasjonalt, og ble ved oppstart utropt til ”This year’s most innovative festival” av BBC Music Magazine. Førsteårsutgaven fikk besøk av tyske WDR, Die Zeit, Süddeutsche Zeitung og altså BBC. I 2007 hadde BBC Radio 3 en tredagers serie med liveopptak fra foregående års festival.

Brian Eno (2008), Laurie Anderson (2014), og David Sylvian (2011) er blant internasjonale musikere som har opptrådt på Punkt. Av norske musikere kan nevnes Sidsel Endresen, Nils Petter Molvær, Bugge Wesseltoft, Mari Boine, Eivind Aarset, Anja Garbarek og Arve Henriksen.

Festivalen ble etablert av musikerne Jan Bang og Erik Honoré, som har samarbeidet siden 1980-årene. Festivalplakaten har i alle år blitt designet av Nina Birkeland, hun står også for designet for Punkt Editions.

 Punkt International 
Bang og Honoré reiser med konseptet internasjonalt, pr. 2024 har de besøkt 27 byer i Europa, Canada og Japan. Arbeidet støttes av Kulturrådet, Music Norway og Utenriksdepartementet.

 Punkt Editions 
I etterkant av festivalen gis det ut musikkalbum, og noen ganger bøker eller kunst, relatert til konsertene. Konseptet ble etablert i 2022.

 Punkt Seminar 
På dagtid avholdes et seminar med konsertinnslag og diskusjoner i skjæringspunktet mellom musikk, teknologi og kunst. Seminaret er en del av Punkt sitt samarbeid med CreaTeME, Universitetet i Agders "Senter for fremragende kreativ teknologibruk i musikkutdanning".

Referanser

Eksterne lenker

Kategori:Musikkfestivaler i Agder
Kategori:Kultur i Kristiansand
Kategori:Repeterende arrangementer etablert i 2005